বর্তমান পৃথিবীতে প্রায় দেড় শ’ কোটি মুসলমানের বাস। সুতরাং ইসলাম এবং মুসলমানরা বিশ্বশক্তির একটি গুরুত্বপূর্ণ শক্তি এবং তারা বর্তমান বিশ্বের অবিচ্ছেদ্য অংশ। অথচ কিছু ব্যক্তি মুসলমানদের বিশ্বাস, রীতিনীতি এবং এর প্রধান ব্যক্তি হজরত মুহাম্মদ (সা) কে অবজ্ঞা এবং হেয়প্রতিপন্ন করার জন্য আজ মাঠে নেমেছে। বাংলাদেশে মুসলিম নামধারী কিছু তরুণ কর্তৃক মহান আল্লাহ, মহানবী হজরত মুহাম্মদ (সা) এবং পবিত্র কুরআন-হাদিসকে অবজ্ঞা ও অপমান করে ব্লগে লেখালেখি তার সর্বোৎকৃষ্ট উদাহরণ। আর ইসলামকে অবমাননার ঘটনা এবারই নতুন নয় এবং তা ব্লগেই কেবল সীমাবদ্ধ নয়। কয়েক মাস আগে যুক্তরাষ্ট্রে নির্মিত ‘ইনোসেন্স অব মুসলিম’ নামক একটি চলচ্ছিত্রে নাকুলা বাসিলে অত্যন্ত কৌশলে মানবতার মুক্তিদূত, সর্বশেষ এবং সর্বশ্রেষ্ঠ রাসূল হজরত মুহাম্মদ (সা) কে অপমানিত করেছেন। এই চলচ্ছিত্রকার সিনেমার মাধ্যমে কৌশলে ইসলামের প্রবক্তা এবং মুসলিম জাতির নবীকে হেয়প্রতিপন্ন করেছেন। পশ্চিমাবিশ্ব তখনো বাকস্বাধীনতা কথা বলে নাকুলা বাসিলেকে সমর্থন করেছিল। এর প্রতিবাদে সারা বিশ্বে মুসলমানদের প্রতিবাদ বিক্ষোভ হয়েছিল এবং ক্ষুব্ধ মুসলমানদের হামলায় লিবিয়ার বেনগাজিতে মার্কিন রাষ্ট্রদূত নিহত হয়েছিলেন। এর কয়েকদিন পরই ফ্রান্সের একটি ম্যাগাজিন হজরত মুহাম্মদ (সা)কে ব্যঙ্গ করে কার্টুন প্রকাশ করেছে। আর আজ থেকে দুই যুগ আগে একইভাবে হজরত মুহাম্মদ (সা) কে অবমাননা করে সালমান রুশদী লিখেছিল স্যাটানিক ভার্সেস নামক উপন্যাস। তখনো পশ্চিমাবিশ্ব মতপ্রকাশের স্বাধীনতার কথা বলে সালমান রুশদীর পাশে দাঁড়িয়েছিল এবং বইটির পক্ষে কথা বলেছিল। শুধু তাই নয়, ব্রিটিশ সরকার সালমান রুশদীকে নাইট উপাধিতে ভূষিত করেছিল। সুতরাং মনে হচ্ছে মুসলমানদেরকে আঘাত করার জন্য এবং হজরত মুহাম্মদ (সা)কে অবজ্ঞা করার জন্য এসব হচ্ছে একটি পরিকল্পিত ষড়যন্ত্র, যা ধারাবাহিকভাবেই ঘটে চলেছে। আর এটাই যুক্তিসঙ্গত।